## Zgodovina URSJV

Republiški komite za energetiko, industrijo in gradbeništvo je bil do leta 1987 pristojen za zadeve, ki se nanašajo na varnost jedrskih objektov in na inšpekcijsko nadzorstvo nad uresničevanjem zakonov, drugih predpisov in splošnih aktov iz republiške prisojnosti, ki urejajo varnost jedrskih objektov. Komite za energetiko, industrijo in gradbeništvo je leta 1982 izdal dovoljenje za komercialno obratovanje Nuklearne elektrarne Krško.

Leta 1987 je bila z Zakonom o organizaciji in delovnem področju republiških upravnih organov in republiških organizacij ustanovljena kot samostojni upravni organ Republiška uprava za jedrsko varnost (RUJV). RUJV je bila pristojna za zadeve, ki se nanašajo na varnost jedrskih objektov in na inšpekcijsko nadzorstvo nad uresničevanjem zakonov, drugih predpisov in splošnih aktov iz republiške prisojnosti, ki urejajo varnost jedrskih objektov.

RUJV je z Zakonom o organizaciji o delovnem področju republiške uprave (Uradni list RS, št. 27/91), ki je začel veljati 28. julija 1991, postala upravni organ v sestavi takratnega Ministrstva za varstvo okolja in urejanje prostora ter je bila pristojna za opravljanje upravnih in strokovnih zadev, ki se nanašajo na: jedrsko varnost, prevoz jedrskih in radioaktivnih snovi, materialno bilanco jedrskih snovi, odgovornost za jedrsko škodo, kvalificiranost osebja uporabnikov jedrskih objektov in njihovo šolanje, zagotovitev kakovosti, inšpekcijsko nadzorstvo nad uresničevanjem zakonov, drugih predpisov in splošnih aktov, ki urejajo jedrske objekte, ter na druge zadeve s tega področja, določene z zakonom.

Z Zakonom o organizaciji in delovnem področju ministrstev (Uradni list RS, št. 71/94), ki je bil sprejet novembra 1994, se je RUJV preimenovala v Upravo Republike Slovenije za jedrsko varnost (URSJV). Z novim zakonom se je delno razširila tudi njena pristojnost na področje radiološke varnosti jedrskih objektov ter na fizično zaščito jedrskih snovi in jedrskih objektov.

Državni zbor je na svoji seji 11. julija 2002 sprejel Zakon o varstvu pred ionizirajočimi sevanji in jedrski varnosti (Uradni list RS, št. 67/02). Zakon je začel veljati 1. oktobra 2002. Zakon je prilagojen zahtevam predpisov Evropske unije na področju sevalne in jedrske varnosti ter zahtevam mednarodnopravnih aktov, ki jih je Republika Slovenija nasledila, jih že ratificirala ali pa je njihova podpisnica. Z zakonom so se pristojnosti URSJV razširile na nadzor radioaktivnosti izven jedrskih objektov razen na področju medicine in veterinarstva.

# 